Vill, villere, villest
- For en utrolig kamp! Dette er nok tidenes best tittelkamp i lett tungvekt. Jeg har ingen anelse om hvem som har vunnet, skrek kommentator Joe Rogan etter å ha sett fem intense og actionfylte runder med de to fighterne. Da dommerpoengene ble lest opp, gikk alle tre i favør Jones med 48-47, 48-47 og 49-46 - til pipekonsert fra store deler av publikum. Tilskuerne mente antakelig at svenske «The Mauler» var den rettmessige vinner. Uansett fikk begge 300.000 kroner hver i bonus for å ha bidratt, rått og brutalt, til «kveldens beste fight».Hvem som vant masseslagsmålet mellom spillerne fra Toronto Maple Leafs og Buffalo Sabres i NHL-treningskampen i Air Canada Centre kvelden etter - natt til mandag norsk tid - er ikke godt å si. Video: Se slagsmålet på YouTube(ekstern lenke) Heller ikke hvem som vil få svi mest. Kanskje er det Toronto Maple Leafs-stjernen David Clarkson (29), som har en årslønn på 40 millioner etter overgangen fra New Jersey Devils. For ham venter ti kamper suspensjon for å ha forlatt spillerbenken for å delta i slagvekslingene på isen. Toronto serieåpner tirsdag om en uke borte mot erkerival Montréal Canadiens. Paul Bissonnette fra Phoenix Coyotes fikk ti kamper utestengelse fra ordinære seriekamper kommende NHL-sesong (starter 1. oktober) da han i en treningskamp for en uke siden forlot spillerbenken for å denge løs på Los Angeles' Jordan Nolan ute på isen. David Clarkson må vente til 25. oktober før han får lov til å spille sin første Toronto-kamp, mot Espen Shampo Knutsen og Ole-Kristian Tollefsens gamle klubb Columbus Blue Jackets.Torontos «pusling» Phil Kessel (183 cm/92 kilo) - ifølge avisen The Star større tilhenger av bordtennis enn MMA-fighting - svingte vilt med køllen og siktet på akilleshælen til motstanderen John Scott (203 cm/122 kilo), og ligger dårlig an også han med hensyn til utestengelse. - Det var bra at alle som var på isen «hoppet inn» for å holde ham (Scott) unna Phil (Kessel). Jeg syntes det var artig å se på, sier Toronto-backen John-Michael Liles til The Star. Det startet med ett enkelt oppgjør, på tørre never mann mot mann - Torontos Jamie Devane og Buffalos Corey Tropp. 20 centimeter og 20 kilo størrelsesforskjell i Devanes favør toppet seg med at Tropp kakket hodet i isen - knockout.Andre var imidlertid villig til å ta over og ikke sene å be. Full bulk; mann mot mann, «alle» mann på isen - før keeperne fra de to lagene, Torontos Jonathan Bernier og Buffalos Ryan Miller, møttes til dyst i form av langtrukken forpostfektning og påfølgende svingslagbrudulje. - Jeg ville forsvare lagkameratene mine, sier Bernier. - Selvsagt er vi ikke stolt eller glad over det som skjedde, sier Toronto-coach Randy Carlyle - back og en av de siste som spilte uten hjelm i sin aktive karriere.Han angret mest på at han hadde satt sine to «beste» slagsmålkjemper på tribunen i dress og slips. Han skjønte det ville bli en ujevn kamp da Buffalos John Scott begynte å yppe til bråk, og han skjønte - ifølge egen forklaring - at det var lite han kunne gjøre da det «tente til» og Clarkson føk ut på isen. - Du er på en måte hjelpeløs og kan ikke gjøre stort annet enn å rope «kom tilbake, kom tilbake; ikke bland deg inn», forklarer Toronto-sjef Randy Carlyle. Uansett er helt sikkert TV-selskapet HBO fornøyd. Det har vært på plass for å følge NHLs rikeste klubb, Toronto Maple Leafs, som ledd i sin tradisjonsnelle dokumentar 24/7 Winter Classic (nr. seks), som denne sesongen ender med Winter Classic-oppgjøret Toronto Maple Leafs-Detroit Red Wings ute på Michigan Stadium 1. januar 2014 (publ. rekord ishockey 104.173). PS! Kampen endte 5-3 til hjemmelaget Toronto Maple Leafs.
Slagsmålet ville aldri ta slutt da NHL-stjernene, i en treningskamp, gikk løs på hverandre i Toronto - i samme arena som Sveriges MMA-stjerne Alexander Gustafsson kvelden før hadde hamret løs på UFC-tittelforsvarer Jon Jones.